  Майя Бывальцева Ижкарлэн шунды ӝужан палтӥз котыр сюреслэсь ӵектоссэ Росавтодорлэн инвестици ӵектосъёсъя конкурсаз 2017-тӥ арын келяны чаклало. Со сярысь ивортӥзы Удмуртиысь транспортъя но сюрес возёсъя министерствоын. Азьвылгес иворъёсты вӧлмытӥсь ёзэсъёсын ивортон потӥз, Удмуртилэн ӵектосэз Росавтодорлэн инвестици ӵектосъёсъя конкурсаз быръёнэз ӧз ортчы шуыса. Сюресёсъя федерал агентстволэн ыстэм муртэз вылэ чӧлскыса, со сярысь вераз «Ведомости». Тодэ вайытом, Ижкарлэн шунды ӝужан палтӥз сюресэз лэсьтон кар котыртӥ ортчись сюресъёсты кульчое герӟалоз. Со транзит транспортэз шоркарлэн ульчаосысьтыз поттыны луонлык сётоз. Нырысь-валысь чотанъёсъя, выль сюресэз лэсьтыны 57 миллиард 800 миллион манет кулэ. Сюреслэсь ӵектоссэ Росавтодорлэн конкурсаз пыриськыны келязы, со федерал коньдон басьтыны луонлык сётысал. Отчы пыртэмын автомобиль сюресэз, чугун сюрес вамен выжонъёсты, Иж но Позимь шуръёс вамен выжъёсты, сюрес вылэ тубон-васькон интыосты лэсьтон. Сюресъёсъя бадӟым ӵектосъёсты «Платон» сӧзнэтэн бичам коньдон чотын быдэстыны чакламын вал. Кызьы валэктӥзы Удмуртиысь транспортъя но сюрес возёсъя министерствоын, Ижкарлэн шунды ӝужан палтӥз сюреслэн ӵектосэныз зэмзэ но 2016-тӥ арын тодматӥзы, но программае пыриськыны куриськон ӧз лэзе, малы ке шуоно «Платон» сӧзнэтысь валче вылысь коньдон висъян улэ улосвыл ӵектосъёсты быръён радлык пусйымтэ вал. Алигес сое юнматӥзы. Соин ик 2017-тӥ арын ӵектосэз конкурсэ келян ужпум эскеремын луоз. Таяз арын объектъёсын йылпумъян списокен тодматыны чаклало инвестициосъя «Сочи-2016» форумын. Тегъёс: Авто Ижкар Удмуртия сюресъёс  